জাতীয় পার্টি শক্তিশালী বিরোধী দল হতে চায়: জি এম কাদের
জাতীয় পার্টির কো-চেয়ারম্যান জি এম কাদের বলেছেন, বিরোধী দলের সহিংসতা নয়, বরং দেশ ও জনগণের কথা বলতেই সংসদে শক্তিশালী বিরোধী দল হতে চায় জাতীয় পার্টি। সংসদ পরিচালনায় যেন কোনও ঘাটতি না থাকে সে কথা বিবেচনা করেই জাতীয় পার্টি আলাপ-আলোচনার মাধ্যমে প্রধান বিরোধী দলের ভূমিকা রাখবে।







শনিবার জাতীয় পার্টি চেয়ারম্যানের বনানী কার্যালয়ে উপস্থিত গণমাধ্যমকর্মীদের সঙ্গে তিনি এসব কথা বলেন। জি এম কাদের বলেন, ‘সংসদীয় দল ও প্রধান বিরোধী দলের নেতার দায়িত্ব পালন করবেন হুসেইন মুহম্মদ এরশাদ। দলীয় চেয়ারম্যানের সিদ্ধান্ত অনুযায়ী বিরোধীদলীয় উপনেতার দায়িত্বপালন করবেন জি এম কাদের।’ 




তিনি বলেন, ‘মন্ত্রিপরিষদে জাতীয় পার্টির কোনও সদস্য থাকবে না। দেশের স্বার্থে যে কোনও সংস্কার ও সংশোধনে জাতীয় পার্টি ইতিবাচক ভূমিকা রাখবে।’
জি এম কাদের বলেন, ‘সাবেক রাষ্ট্রপতি ও জাতীয় পার্টির চেয়ারম্যান হুসেইন মুহম্মদ এরশাদ ভালো আছেন, স্পিকারের সঙ্গে সময় নির্ধারণ করে তিনি দ্রুত সংসদ সদস্য হিসেবে শপথ নেবেন।’
জাতীয় পার্টির প্রেসিডিয়াম সদস্য সৈয়দ আবু হোসেন বাবলা, সুনীল শুভ রায়, চেয়ারম্যানের উপদেষ্টা রেজাউল ইসলাম ভূইয়া প্রমুখ এ সময় উপস্থিত ছিলেন।

জাতীয় পার্টির কো-চেয়ারম্যান জি এম কাদের বলেছেন, বিরোধী দলের সহিংসতা নয়, বরং দেশ ও জনগণের কথা বলতেই সংসদে শক্তিশালী বিরোধী দল হতে চায় জাতীয় পার্টি। সংসদ পরিচালনায় যেন কোনও ঘাটতি না থাকে সে কথা বিবেচনা করেই জাতীয় পার্টি আলাপ-আলোচনার মাধ্যমে প্রধান বিরোধী দলের ভূমিকা রাখবে।